ב)כג מה שהביא בדף ט' מספרו, דברי רבינו אליהו מזרחי ז"ל על אומרם (בראשית רבה ה' ח') אין דומה טעם דג העולה מעכו לטעם דג העולה מאספמיא, וכתב הרב בפרשת בראשית (בראשית א' י') שאספמיא היינו ארץ שפאני"א כתרגום (עובדי' א' כ') אשר בספרד די באספמיא, ותמה מה ענין עכו לאספמיא, הלא המה רחוקים מאוד זה מזה, עכ"ל: 

הנה אחרי מחילת כבוד תורתו של הר"א מזרחי, אומר אני שאספמי"א דהכא הוא מקום בארץ ישראל, כדאי' להדיא בש"ס בפרק הספינה (בבא בתרא דף ע"ד ע"ב) שבעה ימים מקיפין את ארץ ישראל ים טבריה וים סדום ים חילת וים חילתות וים אספמיא וכו', עיי"ש. הרי לך מבואר שים אספמיא הוא מקיף את ארץ ישראל. ואישתמיט מהרב ש"ס ערוך הנזכר: 

(והנה ימה של חילת נלפע"ד שהוא ים קטן בקצה עבר הירדן מזרחה, תרגום ויקבור אותו בגי (דברים ל"ד ו'), בחילתא. או יתכן שהוא קצה ים סוף אשר בעבר הירדן ברוח דרום הנקרא בלשון הגוים עקובא. וימה של חילתות נלפע"ד שהוא ים קטן במחוז ארם צובה, ואין כאן מקומו לברר ענין זה): 

וכן מצינו בבראשית רבה (צ"ט א') בשעה שבא הקב"ה ליתן תורה לישראל היו ההרים רצים, תבור בא מבית אלים, וכרמל בא מאספמיא, עכ"ל. הרי שאספמיא היה במקום ששם הוא הר הכרמל, העומד על הים, וכדכתיב בים יבוא (ירמיה מ"ו י"ח). ותמה אני על הרב האם אמור יאמר שהר הכרמל הוא בארץ שפאני"א: 

הן אמת שראיתי להרב יעב"ץ ז"ל (בהגהותיו לש"ס) שכתב אהאי בפרק הספינה הנ"ל (דף ע"ד ע"ב), וזה לשונו, מכאן מוכח שאספמיא וגם ספרד אינם מדינת שפאני"א כאשר רגיל בפי העולם, אלא מקום הוא בארץ ישראל, כדאמרינן הכא שים אספמיא מקיף ארץ ישראל, עכ"ל כד: 

אבל גם ממנו נעלם משנה מפורשת (ב"ב דף ל"ח ע"א) שמארץ ישראל לאספמיא הוא רחוק מאוד, וא"כ בהכרח שהיה עוד מדינה אחרת רחוק מארץ ישראל שהי' נקרא אספמיא. ונראה שהוא ארץ שפאני"א הנקראה ספרד בלשון המקרא, וא"כ שני מקומות הן שנקראו בשמותם אספמיא, ולא קרב זה אל זה: 

שוב ראיתי להרב הגאון רד"ל בחידושיו על המדרש רבה, שכתב על האי שאמרו בבראשית רבה שהר הכרמל בא מאספמיא, שזה אי אפשר שהרי אספמיא היא רחוקה מאוד מארץ ישראל, והר הכרמל הוא בארץ ישראל, לפיכך צריך להגיה במדרש והר הכרמל בא מאפמיא, וזה מקום בגליל עליון שהירדן יוצא משם, עכ"ל. והנה דבריו תמוהין שהרי הר הכרמל הוא בגבול שבט אשר, כדכתיב (יהושע י"ט כ"ו) ופגע בכרמל הימה, ואותו מקום הנקרא אפמיא שהירדן יוצא משם, הוא בחלקו של דן, ורחוק מן הר הכרמל, ולא קרב זה אל זה: 

וביותר תמה אני עליו איך רצה לשלוח יד להגיה בחנם ונעלם ממנו הך גמרא דפרק הספינה (דף ע"ד ע"ב), שגם בארץ ישראל יש מקום הנקרא אספמיא. והאמת הוא כי שני מקומות הן אשר כל אחד נקרא אספמיא, האחד בארץ ישראל, והשני רחוק ממנו הרבה מאוד, וזה ברור כה:
ההערות (אחד מצאצאיו, ר' אהרן מאיר מייזליש)

כג. קטע זה מזכירו רבינו בהגהותיו עין חנוך למדרש רבה פרשת ויחי דף קפ"ד ע"ב, עיי"ש. 

כד. לפנינו נמצא לשונו קצת שונה ממה שמביא רבינו, ואינו מוכיח מכאן (דף ע"ד ע"ב) דספרד אינא שפאניא דמהיכי תיתי לי', רק כתב בזה"ל: וספרד ג"כ אינה ארץ שפניא באמת אלא ספרוים הוא ספרד, ע"כ. (ועי' מלכים ב' י"ז ל"א). 

כה. כדברי רבינו כן מוכח הדבר משאר מקומות בדברי חז"ל, דאיכא ב' מקומות ושניהם נקראין אספמיא, והנה במס' ב"ב דף נ"ו ע"א איתא א"ר יהודה אמר שמואל כל שהראהו הקב"ה למשה חייב במעשר לאפוקי מאי וכו' רבי שמעון אומר ערדיסקיס אסיא ואספמיא, מזה מוכח דהוי סמוך לארץ ישראל רק הוי דינו כחוץ לארץ לענין מעשרות, וכן מוכח מהגמ' יבמות דף ס"ג ע"א ונברכו בו כל גויי הארץ (בראשית י"ח י"ח) אפילו ספינות הבאות מגליא לאספמיא אינן מתברכות אלא בשביל ישראל, (ועיין בתוס' שם ד"ה אפילו, דמשמע דהוא מעט בארץ, ובהגהות חכמת שלמה שם פליג ולפ"ד הוי לגמרי בחוץ לארץ, עיי"ש).

ולעומת זה מצינו במסכת נדה דף ל' ע"ב דרש רב שמלאי למה הולד דומה במעי אמו וכו' צופה ומביט מסוף העולם עד סופו וכו' ואל תתמה שהרי אדם ישן כאן ורואה חלום באספמיא, משמע מזה דרחוק מקומו, וכן מהא דאיתא בילקוט שמעוני (ישעי' מ"ט ט' רמז תס"ט) שלש גליות גלו ישראל, אחת גלתה לסמבטיון, ואחת גלתה לפנים מסמבטיון, ואחת גלתה לדפנו של רבלתה ונבלעה שם, הקב"ה עושה להם מחילות מחילות מלמטה והם הולכין בהם, עד שהם באים תחת הר הזיתים שבירושלים, וכו' ואלו שלש גליות אינם באות לבד, אלא כל מקום שיש ישראל מתכנסים ובאים, הנה אלה מרחוק יבואו הנה אלה מצפון, ומי אלה שנתונים במקומות הרחוקים באספמיא, ואלה מארץ סינים, וכו' מוכח מכאן נמי דארץ רחוקה הוא מירושלים, ולפי מ"ש רבינו הכל על מקומ"ו בא בשלום. 

